《三月游延平溪源》
宋代·陈宓

溪源数里近，半载始能之。
鸑鷟一峰耸，相参如有期。
昔人卓庵地，惜不谭伫尼。
我与五士游，正值暮春时。
修梁四三所，尽得庐阜奇。
清波映文石，珠玉光陆离。
贫者反不顾，留为贫窭资。
飞雪涌千石，宁为寒暑移。
触热褦襶子，岂知世有斯。
题名峻壁间，用惬异日思。

作者简介：（1171—1230）宋兴化军莆田人，字师复，号复斋。陈定弟。少从朱熹学。历泉州南安盐税，知安溪县。宁宗嘉定七年，入监进奏院，上书言时弊，慷慨尽言。迁军器监簿，又上言指陈三弊。出知南康军，改南剑州，救灾济民，多有惠政。后以直秘阁主管崇禧观。有《论语注义问答》、《春秋三传抄》、《读通鉴纲目》、《唐史赘疣》等。